  Анжелика Тихонова корреспондент 13-тӥ тулыспалэ Ижкарысь Киров нимо паркын сизьыметӥез «Пельняньлэн дунневыл нуналэз» фестиваль йылпумъяськиз. Ужрадэ 40 сюрс куноос пыриськизы, соос 10 тонна пельнянь сиизы. Со сярысь элькунысь йӧскалык политикая министерстволэн пресс-службаез ивортӥз. Ужрадэ Удмуртилэн тӧроез Александр Бречалов, Удмуртиысь кивалтэтлэн тӧроезлэн нырысетӥ воштӥсезлэсь ужзэ быдэсъясь Константин Сунцов, Удмуртиысь кивалтэтлэн тӧроезлэн воштӥсез Михаил Хомич но элькун тӧролэн куноез – Россиысь огез бадӟымез IT-инвестор Леонид Богуславский вуылӥзы. Фестивале люкаськемъёсты Удмуртиысь йӧскалык политикая министр Лариса Буранова пумитаз. Малпалляды-а тӥ, малы сизьыметӥ арзэ ини Пельняньлэн дунневыл нуналэз пусйиське но малы солэн шоркарез – Ижкар? Малы ке шуоно Удмуртия – Пельняньлэн шаерез! Элькунамы вань улӥсьёс та усто праздниклэн кузёосыз луо Лариса Буранова, Удмуртиысь йӧскалык политикая министрТуэ фестиваль удмурт йӧскалык сиён-юонлы но куно пумитан сямлы сӥземын вал. Фестиваль кутскем дырысен, 8-тӥ тулыспалысен, Ижкарысь калыкез сюдон интыосын нимысьтыз «пельнянь меню» кылдытӥзыз. Акци борды карысь ӧжытэзтэк вань кафе-ресторанъёс итӥськизы. Куноос сылалтэм кубистаен но кӧен, азиат сямъя ӵож сӥлен но фунчозаен, курег сӥлен но базиликен, юшен, чипеен, китай сямъя парсь сӥлен но креветкаосын пельнянь но пӧртэм пушкесо перепечьёс веръяны быгатӥзы. Ужпум Пельнянь фестивалез пусъён бордын гинэ ӧвӧл, милям ужпуммы - фестиваль бере но асьме ресторанъёсын но кафеосын йӧскалык сиён-юонъёсты кельтыны тыршон. Элькунамы вуись куноос котькуд дыре асьме сямъёсынымы тодматскыны мед быгатозы Лариса Буранова, Удмуртиысь йӧскалык политикая министрФестивальлэн валтӥсь нуналаз люкаськемъёс 10-лэсь трос пӧртэм пельнянь веръяны быгатӥзы. Аспӧртэмъёсыз пӧлын: сомен но картофкаен, тыкваен но сӥлен, шпинатэн кутабъёс. Гольтрессэ яратӥсьёслы - вишняен но карамелен пельняньёс. Полуфабрикатъёс басьтыны фестивальын кузь гинэ черодъёс люкаськылӥзы. Пельняньлэн дунневыл нуналэзлы 2020-тӥ арын фестивальлэн выжыкыл геройёсыныз – Обыдаен, Лопшо Педунен, Алангасарен – открыткаос поттӥзы. Празднике котькуд лыктэм мурт синпельлы штемпелен карточка лэзьыны быгатӥз. Соос Россие, Сербие, Белоруссие, Украинае, Швецие, Италие, Германие но Израиле кошкизы. Куноос гынсапеген хоккей шудӥзы, со сяна, 15 адями пельнянь дӧдьыосын парадэ пыриськиз, 50-лэсь трос нылпиос но мӧйыос артысь кафеослэн мастер-классъёсазы итӥськизы. Озьы ик фестиваль улсын сяме пырем PelmenRun ӵошатскон ортчиз. Отчы 350 пала бызьылӥсьёс пыриськизы. Со 2020-тӥ арынлэсь куинь поллы тросгес. Ӵошатсконэ Москваысь, Санкт-Петербургысь, Москва но Рязань улосвылъёсысь, Пермьысь, Башкириысь, Татарстанысь бызьылыны яратӥсьёс вуизы. Ваньзылы синпель медальёс сётӥзы, нош вормисьёсты али гинэ пӧзьтэм пельнянен, нош пичиосты – ческыт саламен пусйизы. Нунал ӵоже фестивале люкаськемъёсты 2021-тӥ арын Удмуртиын ортчоно сиён-юонлы сӥзем ужрадъёсын тодматӥзы. Эгра ёрос урам сиёнъя «С пылу, с жару!» фестивалез сярысь вераз, Кез ёрос – пешникен сиёнлы сӥзем «Пест-фест» элькун фестиваль сярысь. Можга ёрос «Кватчи табань» фестивале ӧтчаськиз, Шаркан ёрос – «Быг-быг» фестивале, Сюмси ёрос – «Узы-боры» фестивале. Вотка ёрос «Перевозинский засольник» шулдыръяськонэныз тодматӥз, Яр ёрос – «Губи-фест» фестиваленыз, Дэбес ёрос – «Зарни-Ё перепеч, табань но пельнянь» фестиваль-конкурсэныз. Шулдыръяськон пумын арлы тырмыт пельнянез шудытӥзы. Сое Ижкарысь Ольга Иванова утӥз. Тодэ вайытом, Ижкарысь удмурт гимназиын дышетскисьёс Пельняньлэн дунневыл нуналэзлы пельнянь тусъем стикеръёс лэсьтӥзы.  Тегъёс: Мерлык Туризм Ижкар Удмуртия фестиваль пельнянь Удмуртиысьтуризм Пельняньлэндунневылнуналэз  